Veneen tervaus

Suomi oli koko purjelaivakauden ajan maailman tärkeimpiä tervantuottajamaita ja terva olikin Suomen ensimmäinen maailmankauppatavara. Suomen tervantuotannosta 1/3 valmistettiin Kokkolan seudulla. Tervaa tarvittiin hyvin moneen muuhunkin asiaan kuin laivoihin: sillä siveltiin reenjalakset, kärryjen pyörät, monenlaiset muut puusta valmistetut tarvekalut. Tervaaminen oli käsite, joka merkitsi huolellista, loppuun suoritettua työtä. Sitä kuvaa vanha sanonta: "Mitäs teet, tee tervan kans". Tervaa saadaan männyistä polttamalla. Tervaa valmistettiin tervahaudoissa tai tervauuneissa, joita poltettiin noin viikon verran alkukesällä. Tervan valmistaminen vaati paljon työtä ja puita. Noin 50 tervatynnyrin valmistukseen tarvittiin 2000-3000 männynrunkoa.

Tervaus on hyvin vaivaton tapa pintakäsitellä vene. Se vie vain vähän aikaa, eikä vaadi erityistä ammattitaitoa. Tervan tulisi olla joko tärpätillä ohennettua tai vaihtoehtoisesti lämmitettyä. Tällöin terva leviää nopeasti eikä pinnan tasaisuudesta tarvitse huolehtia.

Ohjeet veneen tervaukseen:

1. Valitse ryhmästäsi kaksi henkilöä, jolle puetaan suojavaatteet päälle. Nämä henkilöt suorittavat seuraavat toimenpiteet.

2. Tarkistakaa, että sekä vene että sivellin ovat puhtaita.

3. Kastelkaa sivellin tervaan ja levittäkää sitä veneen pintaan (ei pohjaan).

4. Hierokaa levitetty terva kärsivällisesti joka kohtaan.

5. Älkää päästäkö tervakerroksen paksuutta kuitenkaan liian suureksi, sillä puun imukyky on rajallinen.